## **Opgave 19 Solbad og selfies**

I denne opgave skal du forholde dig til et mindesmærke i Berlin for ofre for Holocaust.

**Baggrund**

I 2005 blev »Mindesmærket for Europas myrdede jøder« rejst i hjertet af Berlin (se foto s. 190). Det består af 2.711 firkantede søjler af mørkegrå beton, der breder sig på et område større end to fodboldbaner. Blandt tyskerne var der mange holdninger til mindesmærket, og det tog flere årtier at nå til enighed om, hvordan det skulle se ud.

Mindesmærket er frit tilgængeligt for tyskere og turister, og om sommeren sker det, at folk ligger på stenene i solen. Børn leger fangeleg, og unge mennesker samles med øl og musik. Kritikere mener, at den lette og afslappede tilgang til stedet er respektløs over for ofrene. De mener ikke, at det holder erindringen om Holocaust i live, hvis de besøgende kun hygger sig og ikke skænker stedets baggrundshistorie en tanke. Andre argumenterer for, at mindes­mærket er en del af hverdagen i Berlin, og at det i sig selv er en måde at holde histo­rien i live på.

**Opgave**

1. Find billeder af »Mindesmærket for Europas myrdede jøder« online.
2. Diskutér, hvad meningen med mindesmærket er, og for hvis skyld det er rejst.
3. Diskutér, hvordan erindringssteder og mindesmærker kan holde erindringen om historiske begivenheder i live.